CELEX: 32017R2188
Language: mt
Date: 2017-08-11 00:00:00
Title: Regolament Delegat tal-Kummissjoni (UE) 2017/2188 tal-11 ta' Awwissu 2017 li jemenda r-Regolament (UE) Nru 575/2013 tal-Parlament Ewropew u tal-Kunsill fir-rigward tad-deroga marbuta mar-rekwiżiti ta' fondi proprji għal ċerti bonds koperti (Test b'rilevanza għaż-ŻEE. )

25.11.2017   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               L 310/1
            
         REGOLAMENT DELEGAT TAL-KUMMISSJONI (UE) 2017/2188
   tal-11 ta' Awwissu 2017
   li jemenda r-Regolament (UE) Nru 575/2013 tal-Parlament Ewropew u tal-Kunsill fir-rigward tad-deroga marbuta mar-rekwiżiti ta' fondi proprji għal ċerti bonds koperti
   (Test b'rilevanza għaż-ŻEE)
   IL-KUMMISSJONI EWROPEA,
   Wara li kkunsidrat it-Trattat dwar il-Funzjonament tal-Unjoni Ewropea,
   Wara li kkunsidrat ir-Regolament (UE) Nru 575/2013 tal-Parlament Ewropew u tal-Kunsill tas-26 ta' Ġunju 2013 dwar ir-rekwiżiti prudenzjali għall-istituzzjonijiet ta' kreditu u d-ditti tal-investiment (1), u b'mod partikolari l-Artikolu 503(4) tiegħu.
   Billi:
   
               (1)
            
            
               L-Artikolu 496 tar-Regolament (UE) Nru 575/2013 jippermetti lill-awtoritajiet kompetenti jeżentaw, għal ċerti bonds koperti u sal-31 ta' Diċembru 2017, il-livell limitu ta' 10 % msemmi fl-Artikolu 129(1)(d)(ii) ta' dak ir-Regolament u l-Artikolu 129(1)(f)(ii) ta' dak ir-Regolament.
            
         
               (2)
            
            
               L-Artikolu 503(4) tar-Regolament (UE) Nru 575/2013 jobbliga lill-Kummissjoni tagħmel rieżami tal-adegwatezza ta' din il-possibiltà għall-awtoritajiet kompetenti u tiddeċiedi jekk din il-possibiltà għandhiex issir permanenti. Il-Kummissjoni talbet lill-Awtorità Bankarja Ewropea tipprovdi konsulenza teknika dwar din il-kwistjoni. Din it-talba rriżultat fir-“Report on EU Covered Bond Frameworks and Capital Treatment”(ir-Rapport dwar l-Oqfsa u t-Trattament tal-Kapital ta' Bonds Koperti fl-UE. Il-Kummissjoni użat dan ir-rapport biex tkompli tivvaluta l-arranġamenti superviżorji u regolatorji applikabbli għal bonds koperti u sussegwentement ippreżentat lill-Parlament Ewropew u lill-Kunsill rapport dwar l-Artikolu 503 tar-Regolament (UE) Nru 575/2013.
            
         
               (3)
            
            
               Minn dan ir-rapport, irriżulta li għadd limitat biss ta' oqfsa nazzjonali ta' bonds koperti jippermettu l-inklużjoni ta' titoli abbażi ta' ipoteka fuq proprjetà residenzjali jew kummerċjali jew strutturi intragrupp ta' bonds koperti miġburin f'daqqa. Madankollu, peress li xi istituzzjonijiet, fil-mudelli kummerċjali tagħhom, jiddependu fuq l-użu tad-deroga mogħtija mill-awtoritajiet kompetenti, ikun xieraq, għal raġunijiet ta' ċertezza tad-dritt, li l-awtoritajiet kompetenti jitħallew jestendu d-deroga msemmija fl-Artikolu 496(1) tar-Regolament (UE) Nru 575/2013 lil hinn mid-data msemmija f'din id-dispożizzjoni. L-Artikolu 496(1) tar-Regolament (UE) Nru 575/2013 jenħtieġ għalhekk li jiġi emendat biex titħassar id-data msemmija f'din id-dispożizzjoni, bil-ftehim li madankollu jista' jkun li l-possibiltà għall-awtoritajiet kompetenti biex jagħtu deroga jkollha tiġi vvalutata mill-ġdid fil-kuntest ta' qafas futur ta' bonds koperti.
            
         
               (4)
            
            
               Għal raġunijiet ta' ċertezza tad-dritt, ikun adegwat li tiġi prevista deroga permanenti li tibda mill-jum ta' wara l-iskadenza tad-deroga attwali,
            
         ADOTTAT DAN IR-REGOLAMENT:
   Artikolu 1
   Fl-Artikolu 496(1) tar-Regolament (UE) Nru 575/2013, is-sentenza introduttorja tinbidel b'dan li ġej:
   
      “L-awtoritajiet kompetenti jistgħu jeżentaw kompletament jew parzjalment mil-limitu ta' 10 % lill-unitajiet prijoritarji maħruġa mill-Fonds Communs de Créances Franċiżi jew minn entitajiet ta' titolazzjoni li huma ekwivalenti għall-Fonds Communs de Créances Franċiżi stabbiliti fil-punti (d) u (f) tal-Artikolu 129(1), dment li jiġu sodisfatti ż-żewġ kondizzjonijiet li ġejjin:”.
   
   Artikolu 2
   Dan ir-Regolament għandu jidħol fis-seħħ fl-għoxrin jum wara l-pubblikazzjoni tiegħu f'Il-Ġurnal Uffiċjali tal-Unjoni Ewropea.
   Huwa għandu japplika mill-1 ta' Jannar 2018.
   
      Dan ir-Regolament għandu jorbot fl-intier tiegħu u japplika direttament fl-Istati Membri kollha.
      Magħmul fi Brussell, il-11 ta' Awwissu 2017.
      
         
            Għall-Kummissjoni
         
         
            Il-President
         
         Jean-Claude JUNCKER
      
   
   
      (1)  ĠU L 176, 27.6.2013, p. 1.